USA president Donald Trump ütles esmaspäeval, et kõige tõenäolisemalt sel nädalal Pariisis kohtumist Venemaa presidendi Vladimir Putiniga ei toimu.
Mõlemad riigipead osalevad selle nädala lõpus Pariisis Esimese maailmasõja mälestusüritustel.
"Ma ei ole kindel, et meil Pariisis kohtumine aset leiab - tõenäoliselt mitte," ütles Trump.
USA presidendi sõnul kohtutakse aga kindlasti Argentinas novembri lõpus aset leidval maailma olulisemaid tööstusriike ja areneva majandusega riike ühendaval G20 riikide kohtumisel.
Venemaa presidendi eestkõneleja Dmitri Peskov ütles uudisteagentuurile Interfax, et ajakava tõttu täiemahulist kohtumist eeldatavalt tõepoolest ei toimu, kuid käigupealt arutatakse taolist võimalust tulevikus.
"Pariisis tõepoolest erinevate ürituste tiheda ajakava tõttu taolist kohtumist ei toimu," sõnas Peskov.
Toimetaja: Merili Nael